A szakirányú továbbképzés megnevezése: **Komplex művészeti terapeuta**

Képzési forma: **szakirányú továbbképzés**

A szakképzettség oklevélben szereplő megnevezése: **Komplex művészeti terapeuta meseterapeuta specializációval**

A képzési terület megnevezése: **bölcsészettudományi**

A képzési idő félévekben: **4 félév**

A szakképzettség megszerzéséhez szükséges kreditek száma**:** **120**

Jelentkezés feltétele: bölcsészettudományi, társadalomtudományi, pedagógus-, művészeti, hitéleti képzési területek valamelyikén legalább alapképzésben szerzett szakképzettség (oklevél).

**A képzés általános célja**

A jelölt elméleti és gyakorlati ismeretekre tegyen szert azokról a lélektani folyamatokról, amelyeket a művészet (költészet, zene, képzőművészet) közvetít. Szerezzen információkat a szimbólumok és archetípusok képzőművészeti kódjairól és arról, hogy hogyan rejtjelezik a terápiás folyamatban készült alkotások a pszichés megküzdést. Nyerjen készséget a művészeti terápiás csoport összeállításáról, vezetésének technikáiról, módszertanáról, s tudja alkalmazni a kívánt lélektani hatás elérése érdekében a tanult képzőművészeti technikákat, képes legyen lefordítani mind az alkotófolyamatban átélt élményt, mind a keletkezett alkotás szimbolikus üzenetét a lélektan nyelvére és kamatoztassa ismereteit a terápiában részt vevő egyének vagy csoportok tagjainak lélektani épülésére.

A művészetterápia az emberi növekedést támogató tanulási módszerként is hasznosítható, mivel előmozdíthatja a kreatív potenciálok kibontakoztatását. *Művészeti módszereink segítik az önismeret elmélyítését, a kreativitás felszabadításával, az aktivitással, az önkifejezéssel és az így átélt élményekkel.* Megközelítésünkben hangsúlyos a személyközpontú megközelítés.

Az alkotásnak, mint az önkifejezés kreatív formájának nemcsak az egészségmegőrzésben van lényeges szerepe, hanem az életproblémák megoldásában, az életenergia és életkedv növelésében, valamint a legkülönbözőbb lelki és testi betegségek kiegészítő kezelésében Az alkalmazott művészetterápiás módszerek a személyiség mélyebb megismerését is szolgálják.

A komplex művészetterápia célja a zene, az irodalom, a képzőművészet művészi erejének felhasználásával katarzisélmény keltése**,** hogy ezáltal a tudattalan, vagy csak részben megélt kapcsolat-konfliktusok a felszínre kerüljenek, majd az alkotásban megjelenjenek és a terápia folyamatában feldolgozást nyerjenek.

A művészetterápia mára széles körben alkalmazott a pedagógiai, gyógypedagógiai, szociális, rehabilitációs és egészségügyi területen. Egyéni és csoportos formában is elterjedt, így nagy szükség van képzett művészeti terapeutákra.

**A képzés során elsajátítandó kompetenciák, tudáselemek:**

*Tudáselemek, megszerezhető ismeretek*

* a képzőművészeti technikák kreatív alkalmazásának készségszintű elsajátítása
* a rosszul beidegződött konfliktus-kezelési minták felismerése és újrastrukturálása
* egyéni fejlesztési terv készítése figyelembe véve az érintettek heterogenitását

*Személyes adottságok, készségek*

* az önismeret és a személy-percepciós készség fejlődése: tudatos és tudattalan személyiségrészek közötti kapcsolat megteremtése, belső konfliktusokkal való szembenézés, ezek átdolgozása a művészet eszközeivel; az egész személyiség mobilitásának fejlődése,
* a kreativitás és a kreatív önkifejezés fejlődése,
* a gondolkodás rugalmasságának, problémafelismerő készség fejlődése,
* az empátiás készség fejlődése, kontrollált körülmények között, folytonos visszajelzéssel,
* verbális és nonverbális kommunikáció fejlődése; a kétféle kommunikáció összerendezettségének kialakulása,
* szociabilitás fejlődése,
* a szupervízióban való részvétellel a szakmai személyiség erősödése, a szakmai és magánéleti szerepek elválasztása és összhangja szükségszerűségének felismerése

*Szakmai kompetenciák*

* képes az adott probléma megoldásához az adekvát eszközöket megkeresni és használni,
* képes saját kompetencia határait pontosan felismerni, és ennek alapján szükség esetén más szakemberekkel illetve intézményekkel együttműködni.

**A szakképzettség alkalmazási területe:**

A komplex művészeti terapeuta szakirányú továbbképzésen oklevelet szerzett hallgatók képessé válnak a művészet eszközeivel prevencióra és intervencióra a személyiségfejlesztés, illetve speciális szükségletek esetén a gyógyítás elősegítésére.

A képzés során modern komplex művészetterápiás és meseterápiás eszköztárat sajátíthatsz el. A művészetterápia alkalmazható a pedagógia, gyógypedagógia, szociális munka és kutatás, lelkigondozás, coaching, HR és egyéb humán szolgáltatások területén, továbbá klinikai és önálló művészetterápiás keretek között. A művészetre épülő módszerek a közösségépítést, a személyes támogatást, a készségfejlesztést és az ismeretszerzést mindenféle területen segíthetik.

*A művészetterápia munkát intézményi keretek között pedagógiai (óvodák, általános- és középiskolák, nevelési tanácsadók), szociális (családsegítők, idősotthonok, nyugdíjas klubok, speciális fejlesztési igénnyel élők intézetei a rehabilitációs (krónikus pszichés és szomatikus betegeknél, különböző fogyatékossággal élőknél) ) egészségügyi intézményekben ben (pszichiátriai és krónikus beteg osztályok és ambulanciák) és a mentálhigiéné területén.*